**การบริหารจัดการเชิงกระบวนการของโรงเรียนในกลุ่มพุทธมณฑล**

**สังกัดสำนักงานเขตพื้นที่การศึกษาประถมศึกษานครปฐม เขต 2**

**Administrative Level Process Management of School in the Phutthamonthon Group Nakhonpathom Service Primary Educational Area Office 2**

ดรุณี สารทา\* มณี เหมทานนท์\*\* กฤษดา ผ่องพิทยา\*\*\*

Darunee Saratha\*

**บทคัดย่อ**

การวิจัยครั้งนี้มีวัตถุประสงค์เพื่อศึกษาระดับการบริหารจัดการเชิงกระบวนการของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2 ใน 5 ด้าน ประชากรที่ใช้ในการวิจัยครั้งนี้ ได้แก่ ผู้บริหาร ครูและบุคลากรทางการศึกษาของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2 จำนวน 163 คน เครื่องมือที่ใช้ในการวิจัยเป็นแบบสอบถามมาตราส่วนประมาณค่า 5 ระดับและแบบตรวจสอบรายการ สถิติที่ใช้ในการวิเคราะห์ข้อมูลได้แก่ ค่าเฉลี่ย ค่าร้อยละและส่วนเบี่ยงเบนมาตรฐาน

ผลการวิจัยพบว่า การบริหารจัดการเชิงกระบวนการของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2 โดยรวมอยู่ในระดับมาก เมื่อพิจารณาค่าเฉลี่ยเรียงลำดับ ดังนี้ พบว่า ด้านการควบคุม มีค่าเฉลี่ยสูงสุด รองลงมาคือด้านการอำนวยการ และด้านการจัดองค์การ มีค่าเฉลี่ยต่ำสุด

**คำสำคัญ** : การบริหารจัดการเชิงกระบวนการ

**Abstract**

The purposes of this research were to study of Administrative level process management of school in the Phutthamonthon group. Nakhonpathom Service Primary Educational Area Office 2. In 5 sides. The population includes 163 administrators, faculty, teacher, and educational Personnel departments. The instruments used in the research were Likert Scale questionnaire and [Check-List](https://www.google.co.th/url?sa=t&rct=j&q=&esrc=s&source=web&cd=1&cad=rja&uact=8&sqi=2&ved=0ahUKEwjAxvTZnIrUAhWMOI8KHb9QDGcQFgggMAA&url=http%3A%2F%2Fpioneer.netserv.chula.ac.th%2F~jutumpor%2Fschoolchecklist.doc&usg=AFQjCNF1KK_8k687yfvHnGDeStQnnBv1WA). Statistics used for data analysis were mean, percentage, and standard deviation.

Administrative process management of school in the Phutthamonthon group. Nakhonpathom Service Primary Educational Area Office 2. The mean level is very high when considering the sorting value were control has the highest mean. The second is director and organization has the lowest mean.

\*สาขาการบริหารการศึกษา คณะครุศาสตร์ มหาวิทยาลัยราชภัฏบ้านสมเด็จเจ้าพระยา

\*\*สาขาการบริหารการศึกษา คณะครุศาสตร์ มหาวิทยาลัยราชภัฏบ้านสมเด็จเจ้าพระยา

\*\*\*สาขาการบริหารการศึกษา คณะครุศาสตร์ มหาวิทยาลัยราชภัฏบ้านสมเด็จเจ้าพระยา

Area Office were generally found at high level. After item analysis, all of them could be rated by mean score in descending order as follows: morality condition, self-immunity, and moderation.

**Keyword:** Administrative process management

**บทนำ**

โลกยุคปัจจุบันเป็นโลกที่ไร้พรมแดน ซึ่งมีการเปลี่ยนแปลงตลอดเวลาอย่างรวดเร็วในทุกๆด้านเปรียบเป็นยุคโลกาภิวัฒน์ที่มีเทคโนโลยีสารสนเทศมีความก้าวหน้าและล้ำสมัย ทั้งในด้านการติดต่อสื่อสาร การส่งข้อมูลข่าวสาร การที่โลก มีการเปลี่ยนแปลงในด้านต่างๆล้วนมีผลกระทบต่อการบริหารจัดการในทุกสาขาอาชีพ เพื่อที่จะทำให้งานมีประสิทธิภาพและประสิทธิผลนั้นต้องมีการบูรณาการสารความรู้ของแต่ละด้านเข้าด้วยกัน ในปัจจุบัน สังคม สิ่งแวดล้อม และเศรษฐกิจที่เชื่อมโยงระหว่างกันในบริบทโลกาภิวัฒน์ ก่อให้เกิดความเสี่ยง ความไม่แน่นอน และความเปลี่ยนแปลงที่รวดเร็ว การศึกษาสู่การพัฒนาที่ยั่งยืนจะต้องพัฒนากระบวนการ องค์ความรู้ แหล่งการเรียนรู้ที่เหมาะสมกับทรัพยากรและผู้เรียน และในยุคปฏิรูปการศึกษา จำเป็นต้องใช้ผู้บริหารการศึกษาและผู้บริหารสถานศึกษามืออาชีพ จึงจะนำโรงเรียนบรรลุความสำเร็จตามภารกิจและบทบาทหน้าที่ของโรงเรียน การเป็นผู้บริหารมืออาชีพจะต้องอาศัยความรู้ ความสามารถ และคุณลักษณะที่เอื้อโดยเฉพาะและอาศัยกระบวนการที่เน้นการมีส่วนร่วมของบุคลากรทุกฝ่าย ซึ่งพ.ร.บ.การศึกษาแห่งชาติ พ.ศ. 2542 เป็นกฎหมายแม่บทในการบริหารและการจัดการศึกษาอบรมตามที่รัฐธรรมนูญแห่งราชอาณาจักรไทย พ.ศ. 2540 ได้บัญญัติไว้ในหมวด 5 ว่าด้วยระบบการบริหารจัดการ แนวคิดหลัก คือ การสร้างเอกภาพขององค์กรกำหนดนโยบาย และมาตรฐานการศึกษา  โดยกระจายบทบาทหน้าที่ในการดำเนินงานไปสู่สถานศึกษา และเขตพื้นที่การศึกษาให้มากที่สุดเท่าที่จะทำได้การดำเนินงานตามแนวปฏิรูปกาศึกษา ใน พ.ร.บ. การศึกษาแห่งชาติ จะประสบผลสำเร็จได้นั้นจำเป็นต้องอาศัยองค์กรปฏิบัติคือ สถานศึกษา ซึ่งหมายถึงการปฏิบัติหน้าที่หน้าที่ของผู้บริหาร ครู และบุคลากรทางการศึกษาอื่นที่มีความรู้ความเข้าใจ และสามารถดำเนินการตามแนวการจัดการศึกษาได้เป็นอย่างดี รวมทั้งผู้บริหารสถานศึกษาจะต้องเป็นผู้นำการปฏิรูปที่มีประสิทธิภาพ (ธีระ รุณเจริญ, 2550, น.7-8)

การบริหารไม่ว่าจะเป็นการบริหารกิจกรรมทางธุรกิจหรือกิจการทางรัฐกิจ รวมทั้งการบริหารการศึกษาด้วย สามารถที่จะใช้ศาสตร์ร่วมกันได้ ต่างกันที่ภารกิจและองค์ประกอบพื้นฐานขององค์การโดยเฉพาะองค์ประกอบด้านบุคคลและเทคโนโลยีซึ่งผู้บริหารต้องเข้าใจและประยุกต์ใช้ศาสตร์เหล่านั้นให้เหมาะสมกับสภาพองค์การที่ตนบริหารซึ่งการบิหารเป็นการใช้ภาวะผู้นำในการระดมและใช้ทรัพยากรที่มีอยู่อย่างจำกัดอย่างมีประสิทธิภาพในการดำเนินงานตามภารกิจขององค์การให้บรรลุตามวัตถุประสงค์ที่กำหนดไว้ กระบวนการและกิจกรรมในการบริหารต่างๆสามารถใช้ในการบริหารงานได้ในทุกระบบองค์การ ดังนั้นผู้บริหารการศึกษาและผู้บริหารสถานศึกษาจึงมีหน้าที่หลักคือการจัดการให้มีกระบวนการและกิจกรรมทางการศึกษาเกิดขึ้นและดำเนินไปอย่างมีประสิทธิภาพเพื่อให้ผู้เรียนได้รับประสบการณ์และการเรียนรู้ตามจุดหมายหรือวัตถุประสงค์ที่กำหนดไว้ ส่วนแนวปฏิบัติในการบริหารงานในความรับผิดชอบนั้น ผู้บริหารต้องใช้ภาวะผู้นำในการระดมและใช้ทรัพยากรทั้งหลายทั้งปวงเพื่อให้การดำเนินงานตามภารกิจขององค์การเป็นไปอย่างมีประสิทธิภาพและบรรลุตามวัตถุประสงค์ที่กำหนดไว้ (สมาน อัศวภูมิ, 2551, น.78-79)

จากสภาพปัจจุบันโรงเรียนในกลุ่มพุทธมณฑลมีการบริหารการศึกษาโดยใช้กระบวน การบริหารของผู้บริหาร เพื่อให้โรงเรียนมีคุณภาพและได้มาตรฐานการศึกษาตามที่กระทรวงศึกษาธิการกำหนดไว้และปัญหาที่พบในการบริหารสถานศึกษาโดยใช้กระบวนการบริหารการศึกษาของโรงเรียนในกลุ่มพุทธมณฑล คือ คุณภาพการบริหารการศึกษาของผู้บริหารยังไม่ประสบความสำเร็จเท่าที่ควรซึ่งอาจเกิดจากคุณภาพของผู้บริหารที่ยังขาดความรู้และความเข้าใจในบทบาทหน้าที่ของตนเอง ขาดการวางแผนการบริหารเนื่องจากไม่เห็นความสำคัญของการวางแผนการทำงาน ขาดสมรรถภาพด้านมนุษยสัมพันธ์การสร้างบรรยากาศในการบริหาร การจัดการเรียนการสอน และเมื่อผู้บริหารมีการเปลี่ยนตัวบ่อยเกินไปก็จะส่งผลเสียต่อกระบวนการบริหารการศึกษาที่ไม่ต่อเนื่องอาจจะทำให้งานด้านต่างๆไม่ประสบผลสำเร็จ จากสภาพปัจจุบันและปัญหาที่พบดังกล่าว แสดงให้เห็นว่ากระบวนการบริหารการาศึกษาของผู้บริหารสถานศึกษาเป็นปัจจัยสำคัญต่อความสำเร็จของการบริหารการศึกษา ดังนั้นผู้วิจัยจึงมีความสนใจที่จะศึกษากระบวนการบริหารการศึกษาของโรงเรียนในกลุ่มพุทธมณฑล เพื่อเป็นประโยชน์ในการบริหาร การวางแผน การพัฒนาองค์กรและบุคลากรของสถานศึกษา เพื่อให้สถานศึกษามีคุณภาพและได้มาตรฐานต่อไป

**วัตถุประสงค์ของการวิจัย**

เพื่อศึกษาระดับการบริหารจัดการเชิงกระบวนการของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2

**วิธีการดำเนินการวิจัย**

ประชากร

ประชากร คือ ผู้บริหารสถานศึกษา ครูและบุคลากรของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐมเขต 2 จำนวน 8 แห่ง จำนวน 163 คน

เครื่องมือที่ใช้ในการวิจัย

เครื่องมือที่ใช้ในการเก็บรวบรวมข้อมูลเพื่อใช้ในการวิจัยครั้งนี้ เป็นแบบสอบถามแบ่งออกเป็น 2 ตอน

ตอนที่ 1 เป็นแบบสอบถามเกี่ยวกับสถานภาพของผู้ตอบแบบสอบถาม ได้แก่ เพศ อายุ ตำแหน่ง วุฒิการศึกษา ประสบการณ์ทำงาน จำนวน 5 ข้อ เป็นแบบตรวจสอบรายการ (Checklist)

ตอนที่ 2 เป็นแบบสอบถามเกี่ยวกับการบริหารจัดการเชิงกระบวนการของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2 ใน 5 ด้านดังนี้ 1) ด้านการวางแผนจำนวน 10 ข้อ 2) ด้านจัดองค์การจำนวน 10 ข้อ 3) ด้านการจัดบุคลากรจำนวน 10 ข้อ 4) ด้านการอำนวยการจำนวน 10 ข้อ 5) ด้านการควบคุมจำนวน 10 ข้อ รวม50 ข้อ มีลักษณะแบบสอบถามเป็นแบบมาตราส่วนประมาณค่า (Rating Scale) 5 ระดับของลิเคิร์ท (Likert) ดังนี้

ระดับ 5 หมายความว่า มีการปฏิบัติอยู่ในระดับมากที่สุด

ระดับ 4 หมายความว่า มีการปฏิบัติอยู่ในระดับมาก

ระดับ 3 หมายความว่า มีการปฏิบัติอยู่ในระดับปานกลาง

ระดับ 2 หมายความว่า มีการปฏิบัติอยู่ในระดับน้อย

ระดับ 1 หมายความว่า มีการปฏิบัติอยู่ในระดับน้อยที่สุด

ขั้นตอนในการสร้างเครื่องมือ

ผู้วิจัยได้ดำเนินการตามขั้นตอนดังนี้

1. ศึกษาทฤษฎี เอกสาร และงานวิจัยที่เกี่ยวข้อง เพื่อนำข้อมูลมาเป็นแนวทางในการกำหนดกรอบโครงสร้างของการศึกษากระบวนการบริหารการศึกษา

2. นำข้อมูลมาวิเคราะห์เนื้อหา กำหนดกรอบแนวคิดเรื่อง กระบวนการบริหารการศึกษา 3. สร้างแบบสอบถาม แล้วนำฉบับร่างเสนอต่อกรรมการควบคุมสารนิพนธ์ เพื่อพิจารณาตรวจสอบแก้ไข ปรับปรุงให้ถูกต้องเหมาะสม ตรงตามจุดมุ่งหมายของการวิจัย

4. นำแบบสอบถามที่ได้ปรับปรุงให้ผู้เชี่ยวชาญ จำนวน 3 ท่าน ตรวจสอบความถูกต้อง และเที่ยงตรงของเนื้อหาของแต่ละคำถาม ได้ค่า IOC ตั้งแต่ 0.67-1.00

5. ทำการปรับปรุงแก้ไขแบบสอบถามข้อเสนอแนะของผู้เชี่ยวชาญเป็นฉบับสมบูรณ์

6. นำแบบสอบถามที่มีการปรับปรุง แก้ไขสมบูรณ์แล้ว ไปทดลองใช้กับครูโรงเรียนในกลุ่มพุทธมณฑล สำนักงานเขตพื้นที่การศึกษาประถมศึกษานครปฐม เขต 2 จำนวน 8 แห่ง จำนวน 163 คน แล้วหาค่าความเชื่อมั่น (Reliability) ของแบบสอบถาม โดยวิธีหาค่าสัมประสิทธิแอลฟาของครอนบาค (Conbach ‘s Alpha Coefficient) ได้ค่าความเชื่อมั่น เท่ากับ 0.98

7. นำแบบสอบถามที่ผ่านการตรวจสอบคุณภาพด้านความเที่ยงตรงเชิงเนื้อหาและความเชื่อมั่นไปใช้จริงกับครูโรงเรียนในกลุ่มพุทธมณฑล สำนักงานเขตพื้นที่การศึกษาประถมศึกษานครปฐม เขต 2 จำนวน 8 แห่ง จำนวน 163 คน

การเก็บรวบรวมข้อมูล

ในการเก็บรวบรวมข้อมูลในครั้งนี้ ผู้วิจัยได้ดำเนินการเก็บรวบรวมข้อมูลตามขั้นตอน ดังนี้

1. นำหนังสือจากคณะบัณฑิตวิทยาลัยมหาวิทยาลัยราชภัฏบ้านสมเด็จเจ้าพระยา ไปขอความร่วมมือจากผู้อำนวยการโรงเรียนในกลุ่มพุทธมณฑล เพื่อขออนุญาตแจกแบบสอบถามให้ครูโรงเรียนในกลุ่มพุทธมณฑล สำนักงานเขตพื้นที่การศึกษาประถมศึกษานครปฐม เขต 2 เพื่อเก็บรวบรวมข้อมูล

2. ผู้วิจัยได้เก็บรวบรวมข้อมูลโดยการแจกแบบสอบถามด้วยตนเอง จำนวน 163 ฉบับ และเก็บด้วยตนเองได้กลับคืนมาจำนวน 163 ฉบับ คิดเป็นร้อยละ 100

สถิติที่ใช้ในการวิเคราะห์ข้อมูลจากแบบประเมินประสิทธิภาพของผู้เชี่ยวชาญ และแบบสอบถามการบริหารจัดการเชิงกระบวนการของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2

N แทน ประชากร

μ แทน ค่าเฉลี่ย

σ แทน ส่วนเบี่ยงเบนมาตรฐาน

**ผลการวิจัย**

การบริหารจัดการเชิงกระบวนการของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2 ผู้วิจัยได้ศึกษาระดับการบริหารจัดการเชิงกระบวนการของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2 โดยภาพรวมและรายด้านประกอบไปด้วยการบริหารจัดการเชิงกระบวนการทั้ง 5 ด้าน อยู่ในระดับมาก (μ=4.30) เมื่อพิจารณาเป็นรายด้าน พบว่า ด้านการควบคุม มีค่าเฉลี่ยสูงสุด (μ=4.34) รองลงมาคือด้านการอำนวยการ (μ=4.31) ด้านการจัดบุคลากร (μ=4.30) ด้านการวางแผน (μ=4.28) ส่วนด้านการจัดองค์การ มีค่าเฉลี่ยต่ำสุด (μ=4.27)

**อภิปรายผล**

จากผลการวิจัยเรื่องการบริหารจัดการเชิงกระบวนการของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2 พบว่า โดยรวมอยู่ในระดับมากทั้งนี้เป็นเพราะว่า การบริหารจัดการเชิงกระบวนการถือเป็นหัวใจสำคัญของสถานศึกษาและเป็นการบริหารงานที่เกี่ยวเนื่องกับการพัฒนาคุณภาพการเรียนการสอนของสถานศึกษาให้ดำเนินไปได้อย่างมีประสิทธิภาพ จะต้องมีการบริหารจัดการเชิงกระบวนการ จึงนับได้ว่าการบริหารจัดการเชิงกระบวนการเป็นงานหลักที่สำคัญของผู้บริหารสถานศึกษาในการจัดการศึกษาซึ่งกระบวนการบริหารมีองค์ประกอบได้แก่ ด้านการวางแผน ด้านการจัดองค์การ ด้านการจัดบุคลากร การอำนวยการ และด้านการควบคุม โดยในการวางแผนจะต้องมีการกำหนดผู้รับผิดชอบที่ทำหน้าที่การวางแผนไว้ให้ชัดเจน มีการจัดทำแผน แผนงานและโครงการในการดำเนินงานสอดคล้องกับนโยบาย ซึ่งมีการนิเทศ ติดตาม ควบคุม กำกับ และประเมินผลเพื่อนำไปใช้ในการแก้ปัญหา ปรับปรุงหรือจัดทำแผนใหม่ การจัดองค์การของผู้บริหารกำหนดหน้าที่ความรับผิดชอบของงานแต่ละฝ่ายไว้ให้ชัดเจน มีการจัดรูปแบบโครงสร้างองค์การเพื่อให้เกิดประสานสัมพันธ์และบรรลุตามวัตถุประสงค์ได้ ผู้บริหารสถานศึกษาสามารถบริหารจัดการบุคลากรให้เหมาะสมกับงาน สนับสนุนและส่งเสริมให้บุคลากรได้ศึกษาและพัฒนาตนเอง สร้างแรงใจในการทำงานเพื่อให้งานบรรลุเป้าหมายได้ สถานศึกษามีการอำนวยการและประสานงานในระหว่างการปฏิบัติงานของบุคลากรเมื่อสั่งงานก็จะทำงานตามลำดับขั้นตอน จัดทำแผนการควบคุม กำกับ นิเทศและประเมินผลการปฏิบัติงานของคณะครูและรายงานผลการปฏิบัติงานต่อผู้มีความเกี่ยวข้องได้รับทราบ ซึ่งในการบริหารสถานศึกษาของผู้บริหารสถานศึกษาควรให้ความสำคัญกับทุกองค์ประกอบของกระบวนการบริหาร เนื่องจากในการบริหารงานตามภารกิจอย่างมีขั้นตอนที่มีความสัมพันธ์กันตั้งแต่เริ่มต้นภารกิจจนจบ เพื่อให้การบริหารงานของสถานศึกษาประสบผลสำเร็จตามวัตถุประสงค์และเป้าหมายที่วางไว้ได้ ซึ่งสอดคล้องกับงานวิจัยของวีระวัฒน์ งอยผาลา (2543) ที่ได้ศึกษาวิจัย ระดับการใช้กระบวนการบริหารงานของผู้บริหาร โรงเรียนประถมศึกษา สังกัดสำนักงานการประถมศึกษาจังหวัดสกลนคร ผลการวิจัยพบว่าระดับการใช้กระบวนการบริหารงานของผู้บริหารโรงเรียนประถมศึกษา สังกัดสำนักงานการประถมศึกษาจังหวัดสกลนคร โดยรวมอยู่ในระดับมาก คือด้านการวางแผน ด้านการจัดบุคลากร ด้านการจัดบุคลากร ด้านการอำนวยการ และด้านการควบคุม สอดคล้องกับวัฒนศักดิ์ เขียวขำ (2545) ที่ได้ศึกษาวิจัยกระบวนการบริหารโรงเรียนของผู้บริหารโรงเรียนประถมศึกษา สังกัดสำนักงานการประถมศึกษาจังหวัดกำแพงเพชร ที่ผ่านเกณฑ์มาตรฐานโรงเรียนประถมศึกษา ผลการวิจัยพบว่ามีการปฏิบัติตามกระบวนการบริหารโรงเรียน โดยรวมอยู่ในระดับมาก สอดคล้องกับสายรุ่ง ปลั่งกลาง (2547) ที่ได้ศึกษาวิจัยกระบวนการบริหารโรงเรียนของผู้บริหารโรงเรียนประถมศึกษา สังกัดสำนักงานการประถมศึกษาจังหวัดเลย ผลการวิจัยพบว่าข้าราชการครูมีความคิดเห็นเกี่ยวกับกระบวนการบริหารโรงเรียนของผู้บริหารโรงเรียนประถมศึกษา สังกัดสำนักงานการประถมศึกษาจังหวัดเลย โดยรวมอยู่ในระดับมากคือด้านการวางแผน ด้านการตัดสินใจ ด้านการประสานงาน ด้านการติดต่อสื่อสาร และด้านการควบคุมกำกับนิเทศและประเมินผล และสอดคล้องกับพิชญาภา ขันทอง (2554) ที่ได้ศึกษาวิจัยกระบวนการบริหารโรงเรียนที่ผ่านเกณฑ์มาตรฐาน สังกัดสำนักงานเขตพื้นที่การศึกษาชุมพร เขต 2 จังหวัดชุมพร ผลการวิจัยพบว่ากระบวนการบริหารของโรงเรียนที่ผ่านเกณฑ์มาตรฐาน สังกัดสำนักงานเขตพื้นที่การศึกษาชุมพรเขต 2 จังหวัดชุมพร โดยภาพรวมอยู่ในระดับการปฏิบัติมากเมื่อพิจารณาราย ด้านพบว่า อันดับแรก คือ กระบวนการบริหารของโรงเรียนที่ผ่านเกณฑ์มาตรฐานด้านการวางแผน รองลงมา คือ ด้านการจัดองค์กร และด้านการควบคุม และอันดับสุดท้ายคือ ด้านการเป็นผู้นำ

**ข้อเสนอแนะ**

**ข้อเสนอแนะเพื่อการปฏิบัติ**

จากผลการวิจัยเรื่อง การบริหารจัดการเชิงกระบวนการของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2 ผู้วิจัยจึงมีข้อเสนอแนะเพื่อการปฏิบัติดังนี้

1. ด้านการวางแผน ควรมีการกำหนดวิธีการตรวจสอบความผิดพลาดที่จะเกิดขึ้นเพื่อหาวิธีป้องกันแก้ไข

2. ด้านการจัดองค์การ ควรส่งเสริมสนับสนุนให้มีหน่วยงานที่ปรึกษา เพื่อการปรับปรุงงานและการดำเนินงานแต่ละฝ่ายไม่มีการก้าวก่ายหน้าที่กันโดยเด็ดขาด

3. ด้านการจัดบุคลากร ควรมีการสรรหาบุคลากรโดยเลือกจากที่มีความรู้ความสามารถ ตรงกับตำแหน่งงาน

4. ด้านการอำนวยการ ส่งเสริมให้มีการใช้ข้อมูลเหตุผลและขั้นตอนที่เชื่อถือได้ในการตัดสินใจ

5. ด้านการควบคุม ส่งเสริมให้สถานศึกษามีการจัดทำแผนการควบคุม กำกับ นิเทศและประเมินผลการปฏิบัติงานของคณะครู

**ข้อเสนอแนะในการวิจัยครั้งต่อไป**

1. ควรมีศึกษาวิจัยและพัฒนากระบวนการบริหารการศึกษาของผู้บริหารสถานศึกษา เพื่อหาแนวทางพัฒนาการใช้กระบวนการบริหารงานของผู้บริหารให้เหมาะสมยิ่งขึ้น

2. ควรมีการศึกษาถึงความสัมพันธ์ระหว่างระดับคุณภาพการศึกษากับการบริหารจัดการเชิงกระบวนการของโรงเรียนในกลุ่มพุทธมณฑล สังกัดสำนักงานเขตพื้นที่การศึกษาประถมศึกษานครปฐม เขต 2

3. ควรมีการศึกษาหารูปแบบที่เหมาะสมในการนำกระบวนการบริหารมาใช้กับสถานศึกษาขั้นพื้นฐานให้เหมาะกับการปฏิบัติงานของสถานศึกษา

**บรรณานุกรม**

ธีระ รุณเจริญ. (2550). **การบริหารโรงเรียนยุคปฏิรูปการศึกษา.** กรุงเทพฯ : เอกซเปอร์เน็ท.

วัฒนศักดิ์ เขียวขำ. (2545). **กระบวนการบริหารโรงเรียนของผู้บริหารโรงเรียนประถมศึกษา สังกัด สำนักงานการประถม** ศึกษาจังหวัดกำแพงเพชร ที่ผ่านเกณฑ์มาตรฐานโรงเรียนประถมศึกษา. วิทยานิพนธ์ครุศาสตรมหาบัณฑิต สาขาวิชาการบริหารการศึกษา, มหาวิทยาลัยราชภัฏเลย.

วีระวัฒน์ งอยผาลา. (2543). **ระดับการใช้กระบวนการบริหารงานของผู้บริหาร โรงเรียน ประถมศึกษา สังกัดสำนักงานการประถมศึกษาจังหวัดสกลนคร**. วิทยานิพนธ์ครุศาสตรมหาบัณฑิต สาขาวิชาการบริหารการศึกษา, มหาวิทยาลัย ราชภัฏสกลนคร.

พิชญาภา ขันทอง. (2554). **กระบวนการบริหารโรงเรียนที่ผ่านเกณฑ์มาตรฐาน สังกัดสำนักงานเขตพื้นที่การศึกษาชุมพร**

**เขต 2 จังหวัดชุมพร.** วิทยานิพนธ์ครุศาสตรมหาบัณฑิต สาขาวิชา การบริหารการศึกษา มหาวิทยาลัยราชภัฏสวนดุสิต.

สมาน อัศวภูมิ. (2551) **การบริหารการศึกษาสมัยใหม่: แนวคิด ทฤษฏี และการปฏิบัติ.** อุบลราชธานี: หจก.อุบล กิจออฟ

เซทการพิมพ์.

สายรุ่ง ปลั่งกลาง. (2547). **กระบวนการบริหารโรงเรียนของผู้บริหารโรงเรียนประถมศึกษา สังกัดสำนักงานการประถม**

**ศึกษาจังหวัดเลย.** วิทยานิพนธ์ครุศาสตรมหาบัณฑิต สาขาวิชาการ บริหารการศึกษา มหาวิทยาลัยราชภัฏเลย.